Sint-Barbaratsjerke (Kazan)
De Tsjerke fan de hillige grutte martler Barbara (Russysk: Церковь Святой Великомученицы Варвары) is in tsjerkegebou yn it Vachitovski-distrikt fan de russyske stêd Kazan.

Skiednis

Earste tsjerke  
In eksakte datum fan de earste bou fan de Barbaratsjerke is net bekend. Wol is bekend dat de tsjerke tsjin it ein fan de 18e iuw boud waard, yn in tiid dat de weropbou fan de stêd plak fûn nei de reboelje fan de rebellen fan Jemeljan Pûgatsjov.

Hjoeddeiske tsjerke 

Yn de jierren 1901-1907 waard de tsjerke neffens in ûntwerp yn russyske styl troch de arsjitekt Fedor Nikolajevitsj Malinovski ferfongen en op 'e nij boud. By de nijbou waarden dielen fan de âlde 18e-iuwske tsjerke op 'e nij brûkt, lykas de legere dielen fan de klokketoer. De klokketoer waard yn it nije ûntwerp ferhege fan 34 oant 46 meter.

De Barbaratsjerke is ferbûn oan in grut tal ferneamde Kazanen. De russyske operasjonger Fjodor Sjaljapin song yn de jierren 1880 yn it tsjerkekoar fan de Barbaratsjerke. Op 2 febrewaris 1864 troude de dochter fan de ferneamde oriëntalist Aleksander Kassimovitsj Kasembek yn de tsjerke mei de soan fan de dichter Jevgeni Baratynski. Op 25 april 1903, doe 't de nije Barbaratsjerke al boud waard, waard de takomstige dichter Nikolai Zabolotski doopt yn de Barbaratsjerke en yn 1914 liet de skilder Nikolai Fetsjin syn dochter en letter Amearikaanske ballerina Ija Nikolavna Fesjina yn de tsjerke dope.

Sovjet-tiid 
Doe't de ateïstyske bolsjewiken de macht yn Ruslân oernamen publisearre de Krasnaja Tataria in negatyf artikel oer de tsjerke mei de oprop om de tsjerke foar de earetsjinst te sluten. By de tsjerke leine in pear grutte ûnderwiisynstellings en nei't gearkomsten fan studinten de sluting easken, waard de Barabatsjerke op oanrekkemandaasje fan de NKVD neffens in bslút fan it presidium fan it Sintraal Utfierend Komitee fan de USSR sletten. De oan de tsjerke ferbûne preester Nikolai waard arrestearre en ferballe fangewegen anty-Sovjet-aktiviteiten. In âld ikoan fan de patroanhillige fan de tsjerke en in ikoan fan de mirre dragende froulju út de kapel mei deselde namme koene de parochianen noch op 'e tiid foar ferneatiging redde.

Nei it sluten fan de tsjerke foar de earetsjinst krige it gebou ferskillende funksjes. Yn de Sovjet-tiid makke in arbeidersferieniging gebrûk fan it gebou, wie it in bioskoop en in ortopedyske wurkplaats. Sûnt 1963 makke in ôfdieling fan it Ynstitút foar Gemyske Technology fan Kazan gebrûk fan it gebou, wêrfan't it haadkantoar yn 'e buert stiet.

Weromjefte
Yn 1994 folge de weromjefte fan it gebou oan de Russyske-Otterdokse Tsjerke. It ferwiderjen fan it swiere materjaal fan it laberatoarium brocht sa'n soad skea dat in diel fan de  flier en de fûneminten op 'e nij stoart wurde moast. De koepels en krusen fan de tsjerke waarden rekonstruearre wurde en de tsjerke krige in nije ynrjochting. Op 17 desimber 1994 op de feestdei fan Sint-Barbara folge de fiering fan de earste earetsjinst yn de moderne skiednis fan de tsjerke.

Kazan
Bouwurk yn Tatarstan
Eastersk-otterdoks tsjerkegebou
Bouwurk út 1907